b'\n_START_ARTICLE_\nTura (joki)\n_START_SECTION_\nP\xc3\xa4\xc3\xa4uoma\n_START_PARAGRAPH_\nTura saa alkunsa Uralin keskiosasta ja virtaa L\xc3\xa4nsi-Siperian alangolla kohti kaakkoa ja it\xc3\xa4\xc3\xa4. Joen pituus on 1\xc2\xa0030 kilometri\xc3\xa4. Tura yhtyy Tjumenin alapuolella Pokrovskojen kyl\xc3\xa4ss\xc3\xa4 (ven. \xd0\x9f\xd0\xbe\xd0\xba\xd1\x80\xd0\xbe\xd0\xb2\xd1\x81\xd0\xba\xd0\xbe\xd0\xb5) Toboljokeen 260 kilometri\xc3\xa4 ennen Irty\xc5\xa1joen yhtym\xc3\xa4kohtaa. Irty\xc5\xa1joki on Pohjoiseen j\xc3\xa4\xc3\xa4mereen laskevan Objoen suuri sivujoki._NEWLINE_Joen yl\xc3\xa4juoksu on vuoristossa mets\xc3\xa4maata, joka alemmaksi laskettuaan joutuu peltojen ja mets\xc3\xa4maiden t\xc3\xa4plitt\xc3\xa4mille seuduille. Alavilla mailla on runsaasti soita, jotka ovat L\xc3\xa4nsi-Siperian alangon taigalla yleisi\xc3\xa4. Samalla joki madaltuu ja uoman kaltevuus tasoittuu. Joen ja sen tulvatasangon yleispiirre on sedimenttien runsaus ja joen mutkitteleva luonne. Joen uoma on siirtynyt ja muodostanut uusia uomia vanhojen katkettua. T\xc3\xa4st\xc3\xa4 on ollut seurauksena makkaraj\xc3\xa4rvi\xc3\xa4, joita voi olla useita rinnakkain. Joki on silti liikenn\xc3\xb6intikelpoinen 753 kilometrin matkalla joen suusta._NEWLINE_Joen varrella sijaitsevat Verhnjaja Turan, Ni\xc5\xbenjaja Turan, Verhoturjen, Turinskin ja Tjumenin kaupungit sek\xc3\xa4 Turinskaja Slobodan piirikeskus. 1700-luvun loppupuolelle saakka Turan kautta kulki Euroopan-puoleisen Ven\xc3\xa4j\xc3\xa4n ja Siperian v\xc3\xa4linen t\xc3\xa4rkein vesireitti.\n_START_SECTION_\nVuodenajat ja virtaamat\n_START_PARAGRAPH_\nUralin it\xc3\xa4puolella L\xc3\xa4nsi-Siperiassa vallitsee mannermainen ilmasto. Alueelle tulee joskus vuorten yli Atlantilta ja joskus Pohjoiselta j\xc3\xa4\xc3\xa4merelt\xc3\xa4 sateita. It\xc3\xa4iset tuule muodostavat alueelle korkeapaineen lukkoja, jotka tuovat seudulle kes\xc3\xa4ll\xc3\xa4 helleaaltoja ja talvella pakkasjaksoja, jotka jatkuvat toisinaan pitk\xc3\xa4\xc3\xa4nkin. Joki j\xc3\xa4\xc3\xa4tyy lokakuun lopussa tai marraskuussa ja sen j\xc3\xa4\xc3\xa4t l\xc3\xa4htev\xc3\xa4t huhtikuun lopussa tai toukokuun alussa. V\xc3\xa4h\xc3\xa4sateisina jaksoina joen virtaamat ovat v\xc3\xa4h\xc3\xa4isi\xc3\xa4. Talvella kertynyt lumi kuitenkin kasvattaa virtaamaa kev\xc3\xa4isin, kun se alkaa sulaa huhtikuussa. T\xc3\xa4m\xc3\xa4 synnytt\xc3\xa4\xc3\xa4 joessa tulvan, joka kest\xc3\xa4\xc3\xa4 hein\xc3\xa4kuulle saakka. T\xc3\xa4m\xc3\xa4n j\xc3\xa4lkeen joen vedenpinta laskee alas ja joen pohjasta erottuu monin paikoin kivet. Joen virtaamista on tallella vuosien mittauksia kohdasta, joka on noin 184 kilometri\xc3\xa4 joen suistosta. Joen keskivirtaama (MQ) on 177 kuutiometri\xc3\xa4 sekunnissa (m\xc2\xb3/s), ylikeskivirtaama (MHQ) 3330 m\xc2\xb3/s ja keskialivirtaama (MNQ) 8,6 m\xc2\xb3/s. Joen vett\xc3\xa4 onkin padottu talous- ja tuotantok\xc3\xa4ytt\xc3\xb6\xc3\xb6n kolmeen tekoj\xc3\xa4rveen, joiden yhteispinta-ala on 23 neli\xc3\xb6kilometri\xc3\xa4. Ne sijaitsevat Verhnjaja Turassa, Ni\xc5\xbenjaja Turassa ja Verhoturjessa.'